# Ruda de ca

La ruda de ca (Scrophularia canina) és una espècie de planta amb flors del gènere Scrophularia dins la família de les escrofulariàcies (Scrophulariaceae). És una planta nativa de l'Europa mediterrània, parts d'Europa central, el nord d'Àfrica i part de Turquia, manca a Xipre i al llevant mediterrani.
A les Illes Balears, es troba la subespècie Scrophularia canina subsp. ramosissima, el camot, que viu als arenals costaners de Menorca, i la subespècie canina, que es troba a llocs pedregosos de la costa i la muntanya de Mallorca.
Addicionalment pot rebre els noms d'escrofulària de ca, escrofulària de gos, herba de les escròfules, herba pudent, ruda de gos i setge. També s'han recollit les variants lingüístiques herba de les escrofules, herba pudenta i setja.

## Descripció

És una planta perenne de mida petita o mitjana, amb moltes branques que semblen partir de la base de la planta, les fulles inferiors són pinnades i es disposen de manera oposades, les superiors acostumen a ser entre el·líptiques i oblongues, dentades o no. Les flors són nombroses i petites, de 4 a 5 mm de llargària, són de color violeta amb algunes zones blanques, i tenen forma tubular amb dos llavis, essent el superior força més gran. Floreix d'abril a setembre. El seu nom es deu al fet que era utilitzada per a curar la sarna dels cans.

## Taxonomia

Aquesta espècie va ser publicada per primer cop l'any 1753 al segon volum de l'obra Species Plantarum del botànic suec Carl von Linné (1707-1778).

### Subespècies

Dins d'aquesta espècie es reconeixen les set subespècies següents :
* Scrophularia canina subsp. bicolor (Sm.) Greuter
* Scrophularia canina subsp. canina
* Scrophularia canina subsp. crithmifolia (Boiss.) O.Bolòs & Vigo
* Scrophularia canina subsp. hoppei (W.D.J.Koch) P.Fourn.
* Scrophularia canina subsp. pinnatifida (Brot.) J.-M.Tison
* Scrophularia canina subsp. ramosissima (Loisel.) Bonnier & Layens — camot
* Scrophularia canina subsp. tristis (K.Malý) V.Nikolić

## Referències

* 1 2 «Scrophularia canina». Noms de plantes. Corpus de fitonímia catalana. TERMCAT, Centre de Terminologia. [Consulta: 1r maig 2024].
* 1 2 «Scrophularia canina» (en anglès). Plants of the World Online. Royal Botanic Gardens. Kew. [Consulta: 1r maig 2024].
* 1 2 «Scrophularia canina L.». Herbari virtual del Mediterrani occidental. Àrea de Botànica, Departament de Biologia, Universitat de les Illes Balears. [Consulta: 10 abril 2022].
* ↑ Grey-Wilson i Blamey, 1984, p. 318.
* ↑ Grey-Wilson i Blamey, 1989, p. 356.
* ↑ «Scrophularia canina L.» (en anglès). International Plant Names Index, The Royal Botanic Gardens, Kew, Harvard University Herbaria & Libraries and Australian National Botanic Gardens. [Consulta: 1r maig 2024].
* ↑ Linné, 1753, p. 621.

## Bibliografia

* Grey-Wilson, Christopher; Blamey, Marjorie. Guide complet des fleurs de montagne : Alpes, Pyrénées, Apennins, Vosges, Jura, Massif Central (en francès). Delachaux & Niestlé S.A., 1984. ISBN 2-603-0054-9.
* Grey-Wilson, Christopher; Blamey, Marjorie. The illustrated flora of Britain and northern Europe (en anglès). Hodder & Stoughton, 1989. ISBN 0 340 40170 2.
* von Linné, Carl. Species plantarum, exhibentes plantas rite cognitas ad genera relatas, cum differentiis specificis, nominibus trivialibus, synonymis selectis, locis natalibus, secundum systema sexuale digestas (en llatí). vol. 2. Estocolm: Laurentius Salvius, 1753.